Source: http://www.humanet.sk/spravy/zdravotne-poistenie
Timestamp: 2017-09-19 22:22:08+00:00

Document:
05.10.2015 / Zdravotné poistenie
Zdravotné poistenie v Slovenskej republike upravuje Zákon č. 580/2004 o zdravotnom poistení. Podľa tohto zákona sa rozlišuje povinné verejné zdravotné poistenie a individuálne zdravotné poistenie.
Na základe povinného verejného zdravotného poistenia sa poistencom verejného zdravotného poistenia poskytuje za podmienok ustanovených zákonom zdravotná starostlivosť a služby súvisiace s poskytovaním zdravotnej starostlivosti. Vykonávanie verejného zdravotného poistenia je činnosť vo verejnom záujme, pri ktorej sa hospodári s verejnými prostriedkami. Verejné zdravotné poistenie vykonávajú zdravotné poisťovne.
Verejné zdravotné poistenie na rozdiel od individuálneho zdravotné poistenia vychádza z princípu solidarity. Povinnosť platiť poistné má každý poistenec, ktorému túto povinnosť ukladá zákon, bez ohľadu na to, či čerpá zdravotnú starostlivosť v rámci ustanoveného rozsahu, alebo nie. Solidárnosť sa prejavuje aj v tom, že určité kategórie poistencov, ktoré nie sú schopné platiť poistné, majú nárok na úhradu za poskytnutú zdravotnú starostlivosť.
Na základe individuálneho zdravotného poistenia sa poistencom individuálneho zdravotného poistenia poskytuje zdravotná starostlivosť v rozsahu určenom v zmluve s poisťovňou. Individuálne zdravotné poistenie dáva poistencom možnosť širšieho rozsahu zdravotného poistenia ako je zabezpečený verejným zdravotným poistením. Individuálne zdravotné poistenie poskytujú poisťovne v rámci svojho predmetu činnosti. Rozsah úhrady nákladov zdravotnej starostlivosti je určený zmluvou uzavretou medzi jednotlivcom (osoba môže a nemusí byť poistencom verejného zdravotného poistenia) a poisťovňou vykonávajúcou individuálne zdravotné poistenie.
Povinne verejne zdravotne poistená je každá fyzická osoba s trvalým pobytom na území Slovenskej republiky. To neplatí, ak je táto fyzická osoba napr. zamestnaná v cudzine a je zdravotne poistená na území štátu, v ktorom vykonáva činnosť zamestnanca, alebo vykonáva samostatnú zárobkovú činnosť v cudzine a je zdravotne poistená na území štátu, v ktorom vykonáva činnosť. Ďalšie výnimky uvádza § 3 ods. 2 písmeno c) a d) zákona.
Povinne verejne zdravotne poistená je aj fyzická osoba, ktorá nemá trvalý pobyt na území Slovenskej republiky, ak nie je zdravotné poistená v inom členskom štáte Európskej únie alebo v zmluvnom štáte Dohody o Európskom hospodárskom priestore a vo Švajčiarskej konfederácii. Medzi tieto osoby podľa § 3 ods. 3 zákona patrí napríklad:
osoba, ktorá je zamestnaná u zamestnávateľa, ktorý má sídlo alebo stálu prevádzkareň na území Slovenskej republiky; to neplatí, ak je zamestnaná v Slovenskej republike u zamestnávateľa, ktorý požíva diplomatické výsady a imunity podľa medzinárodného práva;
osoba vykonávajúca na území Slovenskej republiky samostatnú zárobkovú činnosť;
študent z iného členského štátu alebo zahraničný študent študujúci na škole v Slovenskej republike na základe medzinárodnej zmluvy, ktorou je Slovenská republika viazaná alebo žiak alebo študent, ktorý je Slovákom žijúcim v zahraničí a zároveň študuje na škole v Slovenskej republike.
Podľa § 3 ods. 4 povinne verejne zdravotne poistená je aj fyzická osoba, ktorá nemá trvalý pobyt v Slovenskej republike, ak nie je zdravotne poistená v cudzine a poberá starobný dôchodok, invalidný dôchodok, vdovský dôchodok, vdovecký dôchodok, sirotský dôchodok alebo výsluhový dôchodok a dovŕšila dôchodkový vek, invalidný výsluhový dôchodok, vdovský výsluhový dôchodok, vdovecký výsluhový dôchodok alebo sirotský výsluhový dôchodok z výsluhového zabezpečenia policajtov a vojakov, výlučne zo Slovenskej republiky a nie je povinne verejne zdravotne poistená v Slovenskej republike z dôvodu výkonu zárobkovej činnosti; to neplatí, ak má fyzická osoba trvalý pobyt v cudzine okrem členských štátov a je poistená na úhradu liečebných nákladov počas pobytu v Slovenskej republike.
Verejné zdravotné poistenie vzniká narodením, ak ide o fyzickú osobu s trvalým pobytom na území Slovenskej republiky alebo o nezaopatreného rodinného príslušníka. U fyzickej osoby, ktorá má trvalý pobyt na území Slovenskej republiky, verejné zdravotné poistenie vzniká aj dňom nasledujúcim po dni zániku výnimiek podľa § 3 ods. 2 (napr. osoba prestala pracovať alebo podnikať v cudzine). U fyzickej osoby, ktorá nemá trvalý pobyt na území Slovenskej republiky, verejné zdravotné poistenie vzniká dňom, keď sa splnili podmienky podľa § 3 ods. 3 (napr. je osoba zamestnaná alebo podniká na území Slovenskej republiky).
Verejné zdravotné poistenie zaniká smrťou alebo vyhlásením za mŕtveho. U fyzickej osoby, ktorá má trvalý pobyt na území Slovenskej republiky, verejné zdravotné poistenie zaniká deň pred dňom vzniku výnimky podľa § 3 ods. 2 písm. (napr. osoba začala pracovať alebo podnikať v cudzine) alebo dňom zániku trvalého pobytu na území Slovenskej republiky. U fyzickej osoby, ktorá nemá trvalý pobyt na území Slovenskej republiky, verejné zdravotné poistenie zaniká dňom zániku skutočností uvedených v § 3 ods. 3 (napr. osoba nie je zamestnaná ani nepodniká na území Slovenskej republiky).

References: § 3
 § 3
 § 3
 § 3
 § 3
 § 3
 § 3